প্রথমে টার্গেট ছিল ২২। পরে হয়েছে ২৩। ঠিক করে দিয়েছেন খোদ সর্বভারতীয় সভাপতি অমিত শাহ। নির্বাচনের দায়িত্ব দেওয়া হয়েছে মুকুল রায়কে। কিন্তু ৪২ আসনের প্রার্থী বাছতে গিয়ে নাজেহাল বিজেপির রাজ্য নেতৃত্ব। মঙ্গলবার রাজারহাটের হোটেল রুদ্ধদ্বার বৈঠকে কার্যত আবেদনের পাহাড় সামলালেন দিলীপ ঘোষ, মুকুল রায়রা।
এতদিনের যা নিয়ম তাতে, রাজ্য বিজেপি প্রতিটি আসনের জন্য সম্ভাব্য প্রার্থীর নাম দিয়ে একটি সর্বসম্মত তালিকা দিল্লিতে পাঠায়। সেখানে প্রতিটি কেন্দ্রের জন্য তিনটি করে নাম থাকে। এ বার হাওয়া সামলাতে গিয়ে সেই নিয়মেই বদল আনতে হচ্ছে বিজেপিকে। আপাতত একটি বিষয় পরিষ্কার যে, সর্বসম্মত প্রার্থী তালিকা সম্ভব হচ্ছে না।
বিজেপি সূত্রে খবর, ইতিমধ্যেই ৪২ কেন্দ্রের জন্য শয়ে শয়ে আবেদন জমা পড়েছে। সেই সব আবেদন আবার এসেছে নানা রেফারেন্স থেকে। অনেকে আবার ব্যক্তিগত ভাবেও প্রার্থী হওয়ার আবেদন জানিয়ে ফেলেছেন। সঙ্ঘ পরিবারের বিভিন্ন সংগঠনও নানা নাম প্রস্তাব করেছে। এছাড়াও কিছু হিন্দু সংগঠনেরও দাবি রয়েছে প্রার্থী বাছাই নিয়ে।
রাজ্যে বিজেপির শক্তি এখনও পর্যন্ত কম হলেও এই লোকসভা নির্বাচনে বাংলায় ফল ভাল হতে পারে বলে আশা তৈরি হয়েছে। আর সেই আশার হাওয়াতেই প্রার্থী হওয়ার হিড়িক পড়ে গিয়েছে। এক রাজ্য নেতার বক্তব্য, ‘‘এক সময়ে ৪২ জনের নাম খুঁজতে হিমশিম খেতে হত। কিন্তু এখন নানা ক্ষেত্রের বিশিষ্টরাও প্রার্থী হতে আবেদন জানাচ্ছেন। এতেই বোঝা যাচ্ছে বিজেপির ক্ষমতায় আসার সম্ভাবনা তৈরি হয়েছে।’’ এই ‘অহঙ্কার’-ই এখন মুশকিল হয়ে গিয়েছে প্রার্থী বাছার প্রক্রিয়ায়। 
যে সব আসনে বিজেপির জয়ের সম্ভাবনা রয়েছে সেই সব এক একটি কেন্দ্র পিছু পঞ্চাশটিরও বেশি প্রার্থী হওয়ার আবেদন এসেছে। সূত্রের খবর, সব থেকে বেশি আবেদন এসেছে উত্তরবঙ্গ এবং জঙ্গলমহলের কেন্দ্রগুলি থেকে। জেলা সভাপতি থেকে ব্লক সভাপতি সকলেই নাকি তালিকা পাঠিয়ে রেখেছেন। 
কেন্দ্রীয় নেতৃত্ব অনেক আগেই নির্বাচনী কমিটির প্রধান হিসেবে মুকুল রায়ের নাম ঘোষণা করেছেন। আর সেটা জানার পরে অনেকেই সরাসরি মুকুল রায়ের সঙ্গে যোগাযোগ করতে শুরু করেছেন। কারণ, তালিকা যেই বানাক বিজেপি সূত্রের দাবি, এবার তৃণমূল কংগ্রেসের প্রাক্তন সেকেন্ড ইন কম্যান্ডের হাত যাঁর মাথার উপরে থাকবে তিনিই হবেন প্রার্থী। মুকুল রায়ের এক ঘনিষ্ঠের দাবি, ‘‘অন্য দলের অনেক নেতা যেমন যোগাযোগ রাখছেন তেমনই বহু বিজেপি নেতাও সরাসরি দিল্লিতে দাদার বাড়িতে আবেদনপত্র পাঠিয়েছেন।’’
মঙ্গলবার অবশ্য অন্য দলের নাম নয়, রাজ্যের নানা প্রান্ত থেকে জমা পড়া আবেদন নিয়েই আলোচনা হয়েছে বিজেপি নেতাদের রুদ্ধদ্বার বৈঠকে। সেখানে ঠিক হয়েছে পুরনো নিয়ম নয়, নতুন নিয়মে এবার প্রার্থী তালিকা ঠিক হবে। কারণ, ইতিমধ্যেই অধিকাংশ কেন্দ্রের প্রার্থী নিয়ে রাজ্য নেতাদের মধ্যে মতবিরোধ রয়েছে। 
ঠিক হয়েছে— মুকুল রায়, দিলীপ ঘোষ, রাহুল সিংহ এবং শমীক ভট্টাচার্যরা পছন্দের প্রার্থীদের নাম আলাদা আলাদা ভাবে জমা দেবেন। খামবন্দি সেই তালিকা রাজ্যের দায়িত্বপ্রাপ্ত কেন্দ্রীয় নেতা কৈলাস বিজয়বর্গীয়র হাতে জমা পড়বে। এখানেই শেষ নয়, প্রতিটি নির্বাচনী কমিটিতে থাকা বিভিন্ন জোনের দায়িত্ব প্রাপ্ত নেতারাও তালিকা জমা দেবেন। তাঁরা শুধুই নিজেদের জোনের প্রার্থী তালিকা দেবেন। সব তালিকা থেকে নাম নিয়ে বিবেচনা করা হবে কে হবেন প্রার্থী। শেষ সিদ্ধান্ত নেবে দিল্লি। এই প্রসঙ্গে দিলীপ ঘোষের দাবি, ‘‘কে কার রেফারেন্সে এসেছে সেটা বড় কথা নয়, কোন প্রার্থীর জেতার সম্ভাবনা কতটা সেটা বিবেচনা করেই তালিকা তৈরি হবে। এ নিয়ে কোনও মতবিরোধ নেই।’’